25. april 2021

**Menighedsrådsmøde**

**Beslutningsprotokol**

**Referat af menighedsrådsmøde søndag den 25. april 2021 kl. 11 i Garnisonskirken**

Til stede: Jens Christian Grøndahl, Jacob Ørsted, Marianne Skodborggaard, Jan Pehrsson, Gert Lorenzen, Vibeke Hougaard, Lasse Harkjær, Gustav Grüner (over telefonen), Karen Voigt Steffensen, Michael Fornitz, Annie Graae, Hans Westenholz og Sahra Lindeberg (ref.).

1. Godkendelse af dagsorden.

2. Godkendelse af referat af MR-møde 13. marts 2021.

3. Menighedsrådets mødefrekvens. Forslag om seks årlige møder.

4. Forretningsudvalgets sammensætning og mødefrekvens.

5. Menighedsrådets visioner for det fremtidige arbejde.

 Korte indlæg (3 min.) fra alle.

6. Forslag fra Jan og Jens Christian om kommende aktiviteter vedr.:

Livgarden (flere årlige gudstjenester m.m.)

Familiegudstjenester (de kirkelige højtider)

Tilbud til veteraner (foredrag, skrivekursus)

”Opbyggelige samtaler” (caféarrangementer)

Koncerter (flere musikalske genrer?)

Nedsættelse af arbejdsgrupper.

7. Ansøgning fra Kunstnergruppen K2 vedr. udstillingsprojekt i

 Holmens og Østerbro provsti.

7a. Provstiudvalgets svar på MRs brev og bemærkning vedr. årsregnskab.

8. Provstiudvalgets svar på MRs ansøgning vedr. honorarer til

formand, kasserer, kontaktperson og kirkeværge.

9. Ordningerne for organist, kordegn, kirketjenere og kirkeværge.

 Marianne orienterer.

10. Forslag om samarbejde med arkitekt Bente Lange.

11. Regnskabskontorets regnskabsføring for provstiets andre sogne.

 Bør provstiet overtage ansvaret herfor? Diskussion.

12. Initiativ vedr. dåb rettet til nye forældre i lyset af Coronakrisen.

 Jacob orienterer.

13. Anskaffelse af hammer til klokkekimning. Jacob orienterer.

14. Retningslinjer for brugen af menighedslokalet og kapellet.

 Marianne orienterer.

15. Personalesager. Lukket dagsordenpunkt. Marianne orienterer.

16. Eventuelt.

Ad. 1. Dagsorden godkendes. Forslag om, at hver menighedsrådspost får et orienteringspunkt som i det foregående menighedsråd.

Ad. 2. Godkendt. Det foreslås, at referatet fremover bliver mere omfattende end blot et beslutningsreferat.

Ad. 3. Menighedsrådet beslutter, at der fremover skal afholdes 6 menighedsrådsmøder om året i stedet for 4, som tidligere har været praksis.

Ad. 4. Menighedsrådet diskuterer, hvor mange medlemmer FU skal bestå af. Det besluttes, at kassereren fremover skal være en fast del af udvalget. Andre medlemmer af rådet indkaldes efter behov.

Ad. 5. Menighedsrådet fremlægger sine visioner for det fremtidige arbejde. Sammenfattende har rådet en konservativ, men åben holdning til det kirkelige. Der lægges vægt på Garnisonskirkens tilknytning til Livgarden og forsvaret generelt. Denne forbindelse skal synliggøres og udvikles med nye initiativer i form af særlige gudstjenester samt arrangementer og koncerter. Menighedsrådet vil i øvrigt tilstræbe at åbne kirken mere, bl.a. over for børnefamilierne og de yngre generationer i form af nye gudstjenesteformer som supplement til den traditionelle højmesse. Det skal også tilstræbes at udvikle nye arrangementsformer som f.eks. caféaftener og andet, hvor aktuelle kultur- og samfundsspørgsmål på en inspirerende måde fortolkes i et kristent perspektiv. Videre skal diakonien udvikles, f.eks. i en overvejelse af, om det vil være muligt at holde natkirke, ligesom musiklivet skal styrkes yderligere. Overordnet er det målsætningen at antallet af mennesker, der bruger kirken, skal øges betydeligt inden for nærværende valgperiode.

Ad. 6. Jan Pehrsson og Jens Christian Grøndahl fremlægger konkrete forslag til kommende aktiviteter. Der nedsættes arbejdsgrupper for de enkelte emner.

Livgarden (Herunder tilbud til veteraner): Lasse Harkjær, Jacob Ørsted og Marianne Skodborggaard, indkalder.

Familiegudstjenester: Marianne Skodborggaard, Jan Pehrsson, indkalder, og Jacob Ørsted.

”Opbyggelige samtaler”: Michael Fornitz, Jens Christian Grøndahl, Karen Voigt Steffensen og Jan Pehrsson, indkalder.

Koncerter: Hans Westenholz, Jens Christian Grøndahl, indkalder, og Jan Pehrsson.

Natkirke: Jacob Ørsted, Vibeke Hougaard og Karen Voigt Steffensen, indkalder.

Ad. 7. Jens Christian Grøndahl beretter, at vi har fået en henvendelse fra en kunstnergruppe, som vil lave en udstilling i 2022. Karen Voigt Steffensen og Michel Fornitz vil undersøge projektet nærmere og komme med en vurdering.

Ad. 7a. Jens Christian Grøndahl orienterer menighedsrådet om provstiudvalgets svar på menighedsrådets brev og bemærkning vedrørende årsregnskabet for 2020. Provstiudvalget har givet menighedsrådet medhold i kritikken, men ikke forholdt sig til de uforklarede lønspring, som omtales i bemærkningen.

Menighedsrådet beder Gert Lorenzen om en nærmere undersøgelse i samarbejde med regnskabsfører Klaus Frederiksen.

Ad. 8. Jens Christian Grøndahl orienterer om provstiudvalgets svar på ansøgning vedr. honorarer til formand, kasserer, kontaktperson og kirkeværge. Provstiudvalget godkender menighedsrådets ansøgning om honorarstørrelse.

Ad. 9. Marianne Skodborggaard fremlægger oversigt over ordninger for organist, kordegn, kirketjenere og kirkeværge. Hun vil rundsende ordningerne og beder menighedsrådet gennemlæse og kommentere på dem. De vil herefter blive taget op ved næste møde.

Ad. 10. Jens Christian Grøndahl fremlægger forretningsudvalgets forslag om et fast samarbejde med arkitekt Bente Lange om kommende vedligeholdelser og fornyelsesarbejder. Lars Jensen skal fortsætte som byggesagkyndig ved de årlige bygningssyn. Forslaget vedtages for foreløbig et år (2022), idet samarbejdet dog kan indledes allerede i år på ad hoc-basis.

Ad. 11. Menighedsrådet godkender, at regnskabskontoret påtager sig at føre regnskab for Davidskirken. Der nedsættes et udvalg bestående af Gert Lorenzen og Marianne Skodborggaard for at vurdere, om regnskabsførelsen for provstiets andre sogne i fremtiden bør varetages af et regnskabskontor drevet af provstiet.

Ad. 12. Jacob Ørsted orienterer rådet om et nyt initiativ, som henvender sig til forældre til børn, som er født lige før og under Coronakrisen. Der er blevet fastsat en dag, lørdag den 19. juni, hvor familierne inviteres til at få deres børn døbt i Garnisonskirken.

Ad. 13. Jacob Ørsted forslår indkøb af hammer til klokkekimning. Den skal bruges til at gøre festlige lejligheder endnu mere festlige. Menighedsrådet godkender indkøbet.

Ad. 14. Marianne Skodborggaard sætter rådet ind i spørgsmålet om udlån af sal og kapel. Det vedtages at etablere ens gældende regler for alle. Menighedsrådet vil få rundsendt forslag til retningslinjer, som herefter vil blive taget op ved næstkommende menighedsrådsmøde.

Ad. 15. Lukket punkt.

Ad. 16. Næste møde: **Torsdag den 3. juni kl. 18.**